Gorm viste sig at være særdeles nådig over for Nordjylland. Politiet har i løbet af stormen modtaget en melding om et væltet træ.

Stormen Gorm rasede og nedbøren piskede ned over Nordjylland. Mandag morgen er meldingen dog, at vi slap meget heldigt fra stormen. - Jeg kan se, at vi har en enkelt melding om et væltet træ i Nørager, men vi er ikke kørt på den. Det har beredskabet i Rebild klaret, siger Per Vagn Nielsen, der er vagtchef ved Nordjyllands Politi. Når lyset bryder frem i løbet af mandagen, vil det vise sig om det ene væltede træ forbliver det nordjyske resultat af Gorm.